Video: Dolfyn ‘gaps’ vrou se iPadFoto: Fox 13 News/Kuadiel Gomez ŉ Video van ŉ dolfyn by die Seaworld-oord in Orlando, Florida, wat ŉ vrou se iPad uit haar hande “gaps”, maak groot opslae op sosiale media. Die onbekende vrou was besig om saam met ŉ groep toeskouers na die dolfyne te kyk, toe een van die dolfyne skielik uit die water kom en die toestel met sy bek gryp. Kuadiel Gomez, ŉ gereelde besoeker aan die oord, het aan FOX 13 vertel die vrou was besig om foto’s te neem toe die voorval plaasgevind het. “Ons word vooraf gewaarsku oor los items by die oord. Ek was besig om my kamera reg te kry om my seuntjie af te neem terwyl hy die dolfyne vryf. Ek kon nie glo wat voor my oë gebeur het nie. Sy was beslis baie ontsteld gewees,” het hy gesê. Die vrou was egter in staat om die iPad uit die dolfyn se bek te gryp voordat dit onder die water verdwyn het. In die video kan gehoor word hoe ŉ Seaworld-gids aan ander toeskouers sê: “Soos julle kan sien, die dolfyne kan julle los items gryp.” Die video is in 48 uur bykans een miljoen keer gekyk. Bron: FOX 13